**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 31.08.2020, ora 08.00 – 01.09.2020, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 01.09.2020, ora 07.00**

**RÂURI**

**Debitele au fost relativ staţionare**, exceptând râurile din bazinele hidrografice: Someş, Crişul Negru, Crişul Alb, Mureş, Bega, Timiş, Bârzava, Moraviţa, Caraş, Nera şi Cerna, unde au fost în scădere uşoară.

Debitele se situează, în genera,l la valori mai mici de 30% din mediile multianuale lunare, ușor mai mari, cu valori cuprinse între 30-90%, pe râurile din bazinele hidrografice: Tur, Someş, Crișul Alb, Crișul Negru, Mureş, Bega superioară, Timiş, Moraviţa, Caraş, Nera, Cerna, Jiu, Olt, Vedea, Argeş, Ialomiţa, Suceava, Trotuș, Prut, pe cursurile superioare şi mijlocii ale Moldovei şi Bistriței şi pe râurile din Dobrogea și peste 100% din normalele lunare pe râurile din bazinele: Someșul Mic, Bega inferioară şi Bârzava.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staţionare.**

Sunt posibile creşteri de niveluri şi debite pe unele râuri din zonele de deal şi munte din vestul şi nord-vestul ţării, ca urmare a precipitaţiilor prognozate şi propagării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 31.08 – 01.09.2020 a fost în scădere, având valoarea de 3500 m3/s**, sub media multianuală a lunii august (4300 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere (3300 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 31.08.2020, ora 09.00 –01.09.2020, ora 06.00**

**Administraţia Naţională de Meteorologie** (A.N.M.) a emis la data de 31.08.2020, la ora 10:00, **Atenționarea Meteorologică nr. 114**, conform căreia:

**MESAJ 1**

**- COD GALBEN:** „*În data de 31 august, în regiunile sudice, estice, local în cele vestice și pe arii restrânse în cele centrale, disconfortul termic va fi accentuat și va fi caniculă. Indicele temperatură-umezeală (ITU) va atinge sau va depăși pragul critic de 80 de unități, iar temperaturile maxime vor fi de 33…36 de grade și izolat 37...38 de grade în Lunca Dunării. Notă: pe parcursul zilelor de 1 și 2 septembrie, local în regiunile extracarpatice disconfortul termic se va menține accentuat și va fi caniculă.”*

**MESAJ 2**

**- COD GALBEN:** „*În intervalul 1 septembrie, ora 03 - 1 septembrie, ora 23, la început în Banat, Crișana, apoi cu precădere în Maramureș, cea mai mare parte a Transilvaniei și local la munte, vor fi perioade cu instabilitate atmosferică accentuată ce se va manifesta prin averse ce vor avea și caracter torențial, descărcări electrice, intensificări de scurtă durată ale vântului, vijelii și grindină. Cantitățile de apă vor depăși 20...25 l/mp și izolat 40...50 l/mp.”*

Această **Atenționare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *ALBA, ARAD, ARGEŞ, BACĂU, BOTOŞANI, BRĂILA, BUZĂU, CARAŞ-SEVERIN, CĂLARAŞI, CONSTANŢA, DÂMBOVIŢA, DOLJ, GALAŢI, GIURGIU, GORJ, HUNEDOARA, IALOMIŢA, IAŞI, ILFOV, MEHEDINŢI, NEAMŢ, OLT, PRAHOVA, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (31 prefecturi) - COD GALBEN (MESAJ 1);*

- către prefecturile județelor: *ALBA, ARAD, BIHOR, BISTRIŢA-NĂSĂUD, CARAŞ-SEVERIN, CLUJ, GORJ, HARGHITA, HUNEDOARA, MARAMUREŞ, MEHEDINȚI, MUREŞ, NEAMŢ, SĂLAJ, SATU MARE, SIBIU, SUCEAVA, TIMIŞ şi VÂLCEA (19 prefecturi) - COD GALBEN (MESAJ 2).*

**ÎN ŢARĂ**

Vremea a fost călduroasă, caniculară la amiază, local în regiunile sud-vestice, sudice și estice, iar disconfortul termic s-a menținut accentuat. Indicele temperatură-umezeală (ITU) a atins și depășit pragul critic de 80 de unități în cea mai mare parte a Olteniei și a Munteniei, local în Banat, pe arii restrânse în Moldova și izolat în Transilvania și Dobrogea continentală. Cerul a fost mai mult senin, cu înnorări în a doua parte a nopții în vestul și nord-vestul teritoriului precum și în Munții Apuseni, unde pe spații mici au fost averse și decărcări electrice. Vântul a suflat slab și moderat, cu unele intensificări în Banat, Crișana și la munte. Temperaturile maxime s-au încadrat între 26 de grade la Sulina și 38 de grade la Bechet. La ora 06.00, se înregistrau valori termice cuprinse între 10 grade la Miercurea Ciuc și Întorsura Buzăului și 27 de grade la Ștei. Dimineața și spre sfârșitul nopții s-a semnalat ceață, pe arii restrânse în zonele joase de relief din sud-est și în depresiunile din estul Trasilvaniei.

***Observații:*** *de ieri dimineață, de la ora 06.00, au fost în vigoare 2 atenționări cod galben pentru fenomene meteorologice periculoase imediate, 1 emisă de CNPM pentru Muntenia și 1 emisă de SRPV Bacău.*

**LA BUCUREŞTI**

Vremea a fost călduroasă, caniculară la amiază, când disconfortul termic a fost accentuat, iar *indicele temperatură umezeală (ITU) a depășit pragul critic de 80 de unități*. Cerul a fost mai mult senin, iar vântul a suflat slab și moderat. Temperatura maximă a fost de 37 de grade la Filaret și 35 de grade la Afumați și Băneasa. La ora 06.00, se înregistrau 15 grade la Băneasa, 18 grade la Afumaţi şi 19 grade la Filaret.

**3. Prognoza meteorologică în intervalul 01.09.2020, ora 09.00 –02.09.2020, ora 09.00**

**ÎN ŢARĂ**

**În Banat, Crișana, Maramureș, cea mai mare parte a Transilvaniei și local la munte, vor fi perioade cu instabilitate atmosferică accentuată ce se va manifesta prin averse ce vor avea și caracter torențial, descărcări electrice, intensificări de scurtă durată ale vântului, vijelii și grindină. Cantitățile de apă vor depăși 20...25 l/mp și izolat 40...50 l/mp.** În sudul și estul teritoriului, vremea va fi în continuare călduroasă, local caniculară după-amiază, **când indicele temperatură-umezeală (ITU) va depăși pragul critic de 80 de unități**; cerul va fi variabil, iar manifestări de instabilitate atmosferică vor fi pe arii restrânse seara și noaptea, cu o probabilitate mai mare în sud-vest. Temperaturile maxime se vor încadra între 23 de grade în regiunile vestice și în jurul a 37 de grade în Câmpia Română. Temperaturile minime vor fi cuprinse între 9 și 22 de grade. Dimineața și noaptea, în zonele joase pe suprafețe mici vor fi condiții de ceață.

**LA BUCUREŞTI**

**Vremea va fi în continuare caniculară după-amiază, când și disconfortul termic va fi accentuat, iar indicele temperatură-umezeală (ITU) va depăși pragul critic de 80 de unități.** Cerul va fi variabil, mai mult senin ziua, iar vântul va sufla slab și moderat. **Temperatura maximă se va situa în jurul a 37 de grade**, iar cea minimă va fi de 17...20 de grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează că la 31.08.2020, la ora 15:10, a fost semnalată o posibilă poluare cu ape uzate menajere a râului Mureş, în zona cartierului Micălaca, din municipiul Arad, judeţul Arad. Reprezentanții S.G.A. Arad s-au deplasat pe teren pentru investigații și prelevare de probe de apă. Se va reveni cu informații suplimentare.

***Administrația Națională Apele Române*** revine cu informații privind evacuările de ape uzate menajere în râul Bahlui, din data de 28.08.2020, ora 12:00, prin colectorul de canalizare Cacaina, administrat de către SC APAVITAL SA Iași, în zona municipiului Iași (sector: pod Tudor Vladimirescu - pod Holboca), județul Iași. Nu s-a înregistrat mortalitate piscicolă.

Rezultatele analizelor fizico-chimice pe probele de apă, prelevate în datele de 28.08.2020 și 31.08.2020, sunt următoarele:



În data de 31.08.2020, echipele de intervenție din cadrul SC APAVITAL SA Iași au continuat investigarea colectorului CA Rosetti pentru identificarea tuturor evacuărilor neconforme de ape uzate în caseta de transport a r. Cacaina, precum și intervenția pentru remedierea avariei înregistrate.

Reprezentanții A.B.A. Prut Bârlad și S.G.A. Iași supraveghează și monitorizează în continuare sectorul afectat.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 28.08.2020-30.08.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 28.08.2020-31.08.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

**Direcția de Comunicare, Transparență și IT**